### Beslutningstema

I denne sag træffes beslutning om endelig godkendelse af ny trafiksikkerhedsplan 2021 - 2030

### Historik

På Teknik og Miljøudvalgets møde den 13. september 2022 blev udkast til ny trafiksikkerhedsplan 2021 - 2030 for Tønder Kommune godkendt med udvalgets tilføjelser om, at den årlige anlægspulje blev hævet til 5,0 mio. kr. og sendt i offentlig høring.

### Sagsfremstilling

Trafiksikkerhedsplanen har været sendt i høring, dels internt, direkte hos Handicaprådet, Ældrerådet, interessenter/samarbejdspartnere og i offentlig høring.

De indkomne høringssvar giver ikke anledning til, at der foretages større ændringer i udkastet til Trafiksikkerhedsplanen.

Høringssvar, som giver anledning til tilføjelser i Trafiksikkerhedsplanen:

* Ældrerådet har foreslået, at el-cykler bliver et emne, der får større fokus. Det er indskrevet som fokuspunkt i samarbejdet med Ældrerådet.
* Syd- og Sønderjyllands Politi: Høringssvar har medført, at planen er blevet drøftet på [adresse] den 24. oktober 2022. Kredsrådet bemærker, at planen er gennemarbejdet og ambitiøs og opfordrer Tønder Kommune til at bruge "Bestil en betjent"-funktionen i arbejdet. Dette indarbejdes under "Trafikantadfærd- og vaner".
* Løgumkloster Distriktskole: opfordrer til, at der sættes særlig fokus på flere selvtransporterende elever til skolerne. Dette indarbejdes under "Sikre skoleveje"
* Ungdomsskolen opfordrer til samarbejde omkring tidlig indsats rettet mod unge bilister. Dette indarbejdes under "Unge bilister".

På baggrund af høringssvar fra Ungdomsskolen og [adresse] gøres det tydeligere, at sikre skolevej omfatter alle skoler.

Øvrige forslag i høringssvarene retter sig mod Tønder Kommunes drift og anlæg og mod planlægning af cykelstier. Den del af høringssvarene overdrages til de respektive afdelinger.

Den samlede oversigt over høringssvar er vedlagt.

Forvaltningen vil sikre, at der årligt rapporteres til Teknik og Miljøudvalget dels om der er opstået nye sorte pletter, og dels hvorvidt de enkelte mål for fokusområderne følges, således at der er mulighed for at løbende at iværksætte aktiviteter, hvis der skulle ske en negativ udvikling på et område eller en lokalitet.

### Økonomi

Der foreslås i planen, at det årligt afsættes 5,0 mio. kr. i en anlægspulje til trafiksikkerhedsprojekter.

### Direktøren for Teknik/Miljø, Service og Beskæftigelse indstiller,

at Trafiksikkerhedsplan 2021 - 2030 godkendes,

at sagen videresendes til godkendelse i Økonomiudvalget og Kommunalbestyrelsen.

### Beslutning

Indstillingen anbefales.